„Lovoljubna koalicija“ …

Vjerojatno se mnogi ponekad prisjetite refrena iz pjesme Riblje Čorbe „Na zapadu ništa novo“? … Tako bismo i danas mogli reći „u Križevcima ništa novo“, sve po starom… Još uvijek imamo gradonačelnika kojeg zapravo već punih dvije i pol godine uopće nemamo, jer se bavi mnogo “važnijim” stvarima od vođenja grada. Naš gradonačelnik je ujedno i predsjednik HSS-a a HSS je jedna od stožernih stranaka Domoljubne koalicije. Rekli bismo kada gledamo našeg gradonačelnika kaka stupa uz predsjednika HDZ-a, kako su zapravo njih dvojica „dva oka u glavi“ koalicije, koju su neki nazvali još i „lovoljubna koalicija“…

Čim sam to čul odmah mi se pred očima ukazala njegova slika u uniformi vatrogasnog oficira koju sa ponosom nosi na svim feštama, a čujem da nigdar nije položil ni ispita za vatrogasca, ili vele neki, ako ga je i položil to je moralo biti tam gdje je „polagal“ i sve druge ispite… negdje u kleti kod profesora Puževskog na Malom Potočecu.

Ivan Vuk će imati veću plaću od Branka Hrga…

I kak sam vam ja inače prilično studiozan tip, odmah čim sam čul izraz „lovoljubna“ pomislil sam kak mi se sad budu ukazali Branko i Karamarko u lovačkim uniformama okićenim sa hrpom „čvaraka“, pa sam krenul gledati da li naš dragi gradonačelnik ima položen lovački ispit. I dok sam ja tražil načina da to provjerim ošine me kak mokra krpa njegva izjava, da on neće da se saborskim zastupnicima i članovima Vlade smanjuju plaće i da je to demagogija ili populizam… Odmah sam šupil sam sebe da dojdem k sebi, jer sam skužil da ovo „lovoljubna“ nema ama baš nikakve veze sa zajcima, fazanima i divljim svinjama, već sa onim kaj Brankec najviše voli, sa lovom iliti penezima. Isto tak odmah mi je postalo jasno da bu sad Brankec navalil kak muneni na neko mjesto gdje se plaćica ne bu smanjivala, ili da barem bude onakva na kakvu je čovek naviknul ovih zadnjih 4 godine, a posebno poslije izjave drugog oka iz glave kak je to pitanje „solidarnosti“ s napaćenim narodom a ne populizma. I tak je naš Branko navalil na mesta potpredsjednika Vlade ili Sabora ne bi li se u slučaju smanjenja i ovako “mizernih saborskih plaća” uspio izboriti za malo veća primanja. Iz pouzdanih izvora u koaliciji doznajemo da je predsjednik HSS-a u ime stranke ponudio odustajanje od nekih pozicija u vlasti ako će on dobiti ono što traži za sebe osobno. No bilo kako bilo, izgleda da će pritisnut koalicijskim partnerima iz MOST-a, Karamarko ipak morati pristati na smanjenje plaće saborskim zastupnicima i vladinim dužnosnicima.

U tom slučaju će se Branko Hrg naći u vrlo nezavidnoj situaciji, naime njegov dogradonačelnik i „posilni“ Ivan Vuk, koji je ovu funkciju “posilni” časno obavljao godinama, (sve do pojave Zdenka Međimurca i njegovog Audija virovitičkih registracija na političkoj sceni u HSS-u), imati će veću plaću od Branka Hrga, gradonačelnika, saborskog zastupnika, predsjednika stranke i još svašta nešto…

Hrg se vraća na trošak građana Križevaca, Felak ostaje bez saborskog mandata, a Koren ne želi u Sabor …

Za pretpostaviti je da će se Hrg ukoliko mu ne uspije ugurati se na mjesto potpredsjednika Vlade, vratiti nazad na gradonačelničku plaću i na trošak građana Križevaca.

Iz izvora bliskih vrhu HSS-a doznajemo da su Hrg i Koren dogovorili sa Darkom Sobotom način na koji će HSS dobiti još jedan saborski mandat. Naime Sobota nije zainteresiran za saborske klupe s obzirom na plaću koju ima trenutno, pa je sa Hrgom i Korenom dogovorio kako najbezbolnije napraviti zamjenu zastupnika HDZ-a sa HSS-ovim. Tako su dogovorili da će Sobota i Hrg zajedno kod Karamarka i tražiti da se iz Sabora izbaci Damir Felak, a taj mandat da se dodijeli HSS-u.

U pauzi sjednice predsjedništva HSS-a Branko Hrg je nagovarao Darka Korena da prihvati mjesto u Saboru. Navodno je nekoliko puta ponavljao „Darko daj, daj, daj…“ ali ovaj je ostao uporan u tome da ne želi u Sabor, već želi ostati na funkciji župana. Ukoliko Hrg ne uspije nagovoriti Korena da ovaj ode u Sabor, u saborskim klupama će završiti Dinko Pirak iz Čazme, čovjek od povjerenja Branka Hrga.

I dok se farsa oko sastavljanja Vlade nastavlja i dalje, dok se love fotelje i vodi bespoštedna borba stranačkih lidera „lovoljubne koalicije“ za svaku funkciju, naši lokalni „heroji“ se polako povlače na svoje sigurne i dobro plaćene pozicije…

Branko Hrg je barem bio dovoljno jasan, neće da mu se smanjuje njegova saborska ili dužnosnička plaća do koje je došao na priznali mi to ili ne vrlo težak način. Mnogi ljudi se ako iz ničeg drugog onda iz moralnih razloga, ne bi odvažili prodati stranku za svoju poziciju i vlastite interese, Branku Hrgu to nije bio problem… Njemu je na kraju veći problem odreći se zbog solidarnosti sa građanima s kojima svakodnevno „suosjeća“, manjeg dijela svoje saborske plaće nego vlastitog obraza… Uostalom Branko Hrg jako dobro zna što hoće… a za njegove ideale neka i dalje, kao i nebrojeno puta do sada… ginu budale!